En principi tots els projectes que veureu a la meva instància de Git o al meu perfil de Github són personals. Amb això vull dir que honestament no espero cap contribució, però tot i així sempre s'agraeix l'ajuda :-) Si voleu informar d'algun error o suggerir alguna millora, em podeu enviar un correu electrònic. Sinó, si realment voleu contribuir amb canvis, prefereixo que m'envieu pedaços per correu electrònic. És a dir:

- Utilitzeu les comandes natives de Git (p.e. `commit`, `rebase`, et al) per tal d'obtenir un llistat de commits que voldríeu que revisés.
- Escriviu bons missatges als commits. Encara millor si estan en l'estil del nucli Linux.
- Utilitzeu l'opció `--cover-letter` de git format-patch si esteu enviant diversos commits, i expliqueu allà perquè hauria de revisar els vostres canvis.
- Envieu-ho tot amb git send-email i miraré de respondre a les propostes de canvi.

Si sou suficientment frikis com per haver fet un fork d'algun projecte meu, aleshores també podríeu utilitzar la comanda nativa de git request-pull, encara que prefereixo el mètode que suara he llistat amb `git-send-email`.

Havent dit això, si tot plegat només us genera dubtes i creieu que va més enllà de l'experiència que teniu amb el desenvolupament de programari, podeu considerar com a últim recurs enviar-me un PR a Github. Per a tots els projectes que tinc a la meva instància de Git, miro de tenir un mirror a Github que estigui raonablement actualitzat (no prometo res). Igualment, no fusionaria res per allà i ho faria a mà. Això inclou que potser faig canvis en el missatge si s'escau.

Per acabar, m'afegeixo al Certificat d'Origen del Desenvolupador 1.1. Per tant, per a cada commit necessito el `Signed-off-by` si voleu que agafi els vostres canvis. A més, si la vostra contribució ha estat feta en qualsevol part del procés amb l'ajuda d'un model de llenguatge, també m'agradaria saber-ho. Agraeixo l'honestedat i faria que el procés de revisió l'encarés d'una altra manera.